साननै सानथामसोनि उनाव बिरेनआ बिआयं जिरिनि मोजां-गाज्रि खौरां लाहरनायाव बिजामादै खरदाया दुखुयै बिरेनखौ बुंहरबाय….’बाबा, मादि जाबावगोन आंनि खाफाला…., देहा फाहामसालि निफ्राय लाबोनाय सान खालिनिफ्रायनो जों मोनायाव उन्दुनोनो मोनाखै…गोरलैआ गाबबाय थायो। न’सिंनिफ्राय बायहिराव दिहुनब्लाल’ गोरलैआ गाबगायो। गाबगानायनि अजानो खोथानानै खासिनिबो गानहोबाय, फुजाबो होबायमोन नाथाय बेनो बे । थांनाय मोनायावबो हरसे जिग’ जिग’ गाबबाय थादोंमोन। आं फुंआवनो अजानो खोथाहैनायाव अजाया खाउरि नायखांनानै सग फबदों होनना खोथाहरदों। फुजा होनानै बे सगखौ बुरखांआगौमानि गथ’आ बिब्दिनो गाबबाय थागोन होननानै अजाया बुंदों। ‘बिजामादैनि खोथाखौ खोनानानै बिरेनआ दसे सिरि थाबाय । बियो आजा बुंनाय खोथाखौ फोथायनो गोब्राब मोनबाय। फारसेथिंयै गथ’नि गाबबाय थानायखौबो बियो इसे साननानै बिजामादै खरदाखौ सोंहर फिनबाय ….’ जावैसो, नोंसोर थानाय न’आ थिंनि ना थोरिनि…?’ बिजामादैआ दुखुयै बुंबाय …’थिंनि उखुमब्लाबो न’खौनो मोजांयै खानो हायाखै बाबा, इन्जुराबो औवा जेनलाबनि हा’जों लिरलानायसो…!’ अब्ला बिरेनआ बुजिनायसै दि गोरलैआ गरमखौ सैजो हायैनिसो गाबदोंमोन। बियो बिजामादैखौ बुंफिनबाय…’ जावैसो, नों बे आबौखौ फुथुनाय रुम सिंआव, बिसोनानि गोजौ सायाव दखना सरिखौ खोंनानै हो आरो उखुम सायाव थालिर फस्लाजों खोबनानै हो, अब्लानो आबौआ गाबगागोन। अजा बुंनाय बायदि दाउज्ला गोजा, दाउसा-फारौ नांलाया…., नों आं बुंनायखौल’ माव।‘ बिहाव बिरेननि खोथा बायदियै बिजामादैया मावबाय। गमामायै बे दिनखालिनि मोनानिफ्राय गथ’आ ज़ेबो गाबनाय-खेंखायनाय गैयाजासे आलो गोजोनै उन्दुलांनायसै। बे गथ’ गाबगानायनि खौरांखौनो बिजामादैया गोसो खुसियै बिरेननो खोथा हरनायाव बिरेनआ जंखायनाय बाहावै बिजामादैखौ बुंदोंमोन …’आं जादों गुवाहाटीनि अजा बोराय, आंजोंखि हायो….नोंसोरनि सग बुरखांग्रा अजाया ?’ बिजामादै खरदाया बिरेननि खोथायाव सिरि थादोंमोन। बियो गमामायै बिहाव बिरेनखौ सासे अजा सानमार दोंमोन।